text: সিডনির পথে প্রধানমন্ত্রী | Dhaka News 24.com
  Home জাতীয় সিডনির পথে প্রধানমন্ত্রী
  নিউজ ডেস্ক: অস্ট্রেলিয়ার প্রধানমন্ত্রী ম্যালকম টার্নবুলের আমন্ত্রণে তিন দিনের সফরে সিডনি যাচ্ছেন প্রধানমন্ত্রী শেখ হাসিনা। বৃহস্পতিবার বেলা ১টা ৫০ মিনিটে ঢাকার শাহজালাল আন্তর্জাতিক বিমানবন্দর থেকে থাই এয়ারওয়েজের একটি নিয়মিত ফ্লাইটে সিডনির পথে রওনা হন প্রধানমন্ত্রী।
  ব্যাংককে যাত্রাবিরতির পর স্থানীয় সময় শুক্রবার সকালে সিডনি পৌঁছাবেন প্রধানমন্ত্রী। ২৬-২৮ এপ্রিল সিডনিতে থাকবেন তিনি।
  প্রধানমন্ত্রীর সঙ্গে সফরসঙ্গী হিসেবে আছেন, তার ছোট বোন শেখ রেহানা, পররাষ্ট্র মন্ত্রী আবুল হাসান মাহমুদ আলী, মহিলা ও শিশু বিষয়ক প্রতিমন্ত্রী মেহের আফরোজ চুমকী এবং প্রধানমন্ত্রীর প্রেস সচিব ইহসানুল করিম।
  সিডনিতে অনুষ্ঠিত গ্লোবাল সামিট অন উইমেন সম্মেলনে অংশ নেবেন প্রধানমন্ত্রী শেখ হাসিনা। সেখানে প্রধানমন্ত্রী নারী নেতৃত্বে সফলতার স্বীকৃতি হিসেবে পাওয়া সম্মানজনক 'গ্লোবাল উইমেনস লিডারশিপ অ্যাওয়ার্ড'' গ্রহণ করবেন।
  সফরের দ্বিতীয় দিন শনিবার সকালে প্রধানমন্ত্রী ওয়েস্টার্ন সিডনি ইউনিভার্সিটি পরিদর্শন করবেন। ওইদিন বিকেলে সিডনিতে অস্ট্রেলিয়ার সরকারপ্রধানের বাসভবনে ম্যালকম টার্নবুলের সঙ্গে শেখ হাসিনার দ্বিপক্ষীয় বৈঠক অনুষ্ঠিত হবে। পরে সন্ধ্যায় সিডনির সোফেটেল হোটেলে প্রবাসী বাংলাদেশিদের আয়োজিত সংবর্ধনা অনুষ্ঠানে যোগ দেবেন শেখ হাসিনা। রোববার বিকেলে দেশের উদ্দেশ্যে রওনা হবেন প্রধানমন্ত্রী।